Ανακοίνωση για την έναρξη ενδιάμεσης επανεξέτασης του κανονισμού (ΕΚ) αριθ. 2450/98 του Συμβουλίου για επιβολή οριστικού αντισταθμιστικού δασμού στις εισαγωγές ράβδων ανοξείδωτου χάλυβα καταγωγής Ινδίας

(2000/C 22/04)

Η Επιτροπή έλαβε αίτηση για ενδιάμεση επανεξέταση, βάσει του άρθρου 19 του κανονισμού (ΕΚ) αριθ. 2026/97 του Συμβουλίου(1) (εφεξής "βασικός κανονισμός"), όσον αφορά τις εισαγωγές ράβδων ανοξείδωτου χάλυβα καταγωγής Ινδίας, στις οποίες θα επιβληθεί ενδεχομένως οριστικός αντισταθμιστικός δασμός σύμφωνα με τον κανονισμό (ΕΚ) αριθ. 2450/98(2).

1. Αίτηση επανεξέτασης

Η αίτηση υπεβλήθη από την Chandan Steel Ltd. Σύμφωνα με τον κανονισμό (ΕΚ) αριθ. 2450/98, οι εξαγωγές ράβδων ανοξείδωτου χάλυβα καταγωγής Ινδίας που παράγει η εταιρεία αυτή υπόκεινται σε οριστικό αντισταθμιστικό δασμό ύψους 19 %. Η εν λόγω εταιρεία αποτέλεσε αντικείμενο έρευνας κατά την αρχική έρευνα η οποία είχε ως αποτέλεσμα την επιβολή του προαναφερόμενου δασμού.

2. Προϊόν

Το υπό εξέταση προϊόν είναι ράβδοι ανοξείδωτου χάλυβα και υπάγεται στους κωδικούς ΣΟ 7222 20 11, 7222 20 21, 7222 20 31 και 7222 20 81. Οι κωδικοί αυτοί αναφέρονται για ενημέρωση.

3. Λόγοι επανεξέτασης

Ο αιτών ισχυρίστηκε ότι το μέτρο, όπως εφαρμόζεται προς το παρόν, δεν είναι πλέον απαραίτητο για την αντιστάθμιση των επιδοτήσεων. Ο αιτών προσκόμισε επαρκή αποδεικτικά στοιχεία σύμφωνα με το άρθρο 19 παράγραφος 2 του βασικού κανονισμού, με τα οποία τεκμηρίωσε ότι το ποσό της επιδότησης μειώθηκε έως 7,5 %, ποσοστό σημαντικά χαμηλότερο από το αντίστοιχο του αντισταθμιστικού δασμού ύψους 19 % και το οποίο επιβάλλεται προς το παρόν στην Chandan Steel Ltd.

4. Έναρξη ενδιάμεσης επανεξέτασης

Με δεδομένα τα προαναφερόμενα, και βάσει των προσκομισθέντων αποδεικτικών στοιχείων, η Επιτροπή καταλήγει στο συμπέρασμα ότι η αίτηση περιέχει επαρκή αποδεικτικά στοιχεία τα οποία δικαιολογούν την έναρξη ενδιάμεσης επανεξέτασης.

Εφόσον εξακρίβωσε μετά από διαβουλεύσεις με τη συμβουλευτική επιτροπή, ότι υπάρχουν επαρκή αποδεικτικά στοιχεία για την έναρξη ενδιάμεσης επανεξέτασης για τον εν λόγω εξαγωγέα, η Επιτροπή αρχίζει έρευνα σύμφωνα με το άρθρο 19 του βασικού κανονισμού.

5. Προθεσμία

Τα ενδιαφερόμενα μέρη, με την προϋπόθεση ότι είναι πιθανό να επηρεασθούν από τα αποτελέσματα της έρευνας, πρέπει να εκθέσουν τις απόψεις τους γραπτώς και να τις τεκμηριώσουν με στοιχεία, εντός προθεσμίας 40 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Τα ενδιαφερόμενα μέρη έχουν επίσης τη δυνατότητα να ζητήσουν ακρόαση από την Επιτροπή, εντός της ίδιας προθεσμίας, με την προϋπόθεση ότι είναι σε θέση να δικαιολογήσουν ότι έχουν ειδικούς λόγους για τους οποίους ζητούν την εν λόγω ακρόαση.

Διεύθυνση αλληλογραφίας: Ευρωπαϊκή Επιτροπή

Γενική Διεύθυνση Εμπορίου

Υπόψη: κ. A. J. Stewart DM 5/77 Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05 Τέλεξ: COMEU Β 21877.

6. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται θετικά ή αρνητικά συμπεράσματα με βάση τα διαθέσιμα στοιχεία, όπως προβλέπεται στο άρθρο 28 του βασικού κανονισμού.

Σε περίπτωση που διαπιστωθεί ότι κάποιο ενδιαφερόμενο μέρος προσκόμισε ψευδείς ή παραπλανητικές πληροφορίες, οι πληροφορίες αυτές θα αγνοηθούν και είναι δυνατόν να χρησιμοποιηθούν τα διαθέσιμα πραγματικά στοιχεία.

(1) ΕΕ L 288 της 21.10.1997, σ. 1.

(2) ΕΕ L 304 της 14.11.1998, σ. 1.